**FORȚA DREPTEI – FILIALA IAȘI**

**A green tree with leaves and a white background

Description automatically generated**

***Scrisoare deschisă către:*** Biroul Politic Național Forța Dreptei

***În atenția:*** domnului **Ludovic Orban**, Președinte Forța Dreptei

Stimate Domnule Președinte,

Prin prezenta, dorim să aducem în atenția Biroului Politic Național Forța Dreptei o situație ce afectează funcționarea corectă și democratică a Filialei Iași a Partidului Forța Dreptei.

Deși derapajele și abuzul de putere pe care urmează să le detaliem au fost făcute înainte și în timpul campaniei electorale, am ales să reacționăm abia acum pentru a nu perturba perioada agitată a alegerilor electorale.

Considerăm că este de datoria noastră, în calitate de membri și susținători ai valorilor Forța Dreptei, să semnalăm problemele generate de modul discreționar de conducere exercitat de doamna Ina Paladi, Secretar General al Filialei Iași, pe tot parcursul desfășurării campaniei electorale pentru alegerile prezidențiale și parlamentare din anul curent.

Principalele probleme cu care ne-am confruntat în această perioadă:

1. **Concentrarea tuturor funcțiilor de conducere la nivelul filialei în mâna unei singure persoane: Ina Paladi**

În perioada octombrie – decembrie 2024, secretarul general al filialei Iași, doamna Ina Paladi a ocupat toate funcțiile de conducere din cadrul organizației noastre:

* **președinte interimar Filiala Iași** ca urmare a depunerii candidaturii domnului Președinte ales, Alexandru Kocsis la Dolj, fără a lămuri la nivelul biroului situația nou creată și fără a prezenta Biroului Județean un document oficial în acest sens;
* **președinte interimar Organizația Municipală Forța Dreptei Iași** – funcție asumată de la sine putere fără votul Biroului Politic Județean cu mențiunea că nici Președintele Alexandru Kocsis, nici Secretarul General, Ina Paladi, nu au dorit niciodată organizarea de alegeri și identificarea unui președinte la nivelul acestei structuri;
* **Secretar General** (funcție pe care a fost numită de președintele Alexandru Kocsis, ales la Congresul din ianuarie 2024),
* **trezorier,** funcție pe care s-a autonumit, motiv pentru care unii membri am refuzat să plătim cotizația, situația financiară a filialei nu a fost niciodată una transparentă și nu am avut siguranța că sumele ar fi cheltuite pentru nevoile partidului,
* **responsabil secții de votare** – autonumire făcută după ce l-a eliminat pe domnul vicepreședinte BPJ, Gabriel Liga Văraru, acuzându-l de lipsa de implicare - acuzație nefondată!
* **candidat** pe locul doi la Camera Deputaților (fără votul biroului pe care nu l-a convocat în acest sens).

1. **Lipsa convocărilor ședințelor de Birou Politic Județean:**

Conducerea Filialei Iași a fost exercitată într-o manieră care ignoră principiile transparenței și colaborării. Deciziile majore au fost luate pe baza unei agende personale, a doamnei Secretar General Ina Paladi, fără consultarea prealabilă a Consiliul Politic Județean (CPJ) sau fără convocarea acestuia în ședințe pentru dezbateri și voturi încălcând art 15. alin. 6) din **Regulamentul de aplicare a Statutului Forța Dreptei** care reglementează **Atribuțiile Biroului Politic Județean.**

Totodată vă informăm că doamna Ina Paladi ne-a adus la cunoștință verbal că deține funcția de președinte interimar al Filialei Iași, s-a prezentat public cu această titulatură inclusiv prin cartoline pe Facebook, fără a putea arăta un document în sensul acesta și vă solicităm un punct de vedere pentru a lămuri situația.

1. **Lipsa de comunicare și de transparență:**

Membrii Biroului Politic Județean sunt puși în fața faptului împlinit, fără a fi consultați sau informați cu privire la hotărârile adoptate. Această practică contravine valorilor democratice și statutare ale partidului.

De exemplu, membri Biroului Politic Județean Forța Dreptei Iași nu au fost consultați referitor la lista candidaților pentru alegerile locale din 9 iunie 2024, nu li s-a solicitat votul în Birou pentru proiectul electoral **”Iași de 10”,** nu au cunoscut nici un candidat al partidului de pe lista ”**Iași de 10**” .

Referitor la lista de candidați pentru alegerile parlamentare din data de 1 decembrie 2024, membri Biroului Politic Județean Iași au aflat numele candidaților **din presa locală**, fapt inadmisibil pentru democrația internă a partidului și transparența decizională.

1. **Anularea rolului BPJ în favoarea deciziilor „pe persoană fizică”**:

Funcționarea BPJ a fost, practic, redusă la un formalism gol, deciziile fiind luate exclusiv de către Secretarul General, Ina Paladi. Acest fapt a condus la nulificarea rolului BPJ, transformându-l într-un organism pasiv.

Un exemplu concret: La **UNICA** ședință de birou din aceste luni, convocată în format electronic pe platforma Zoom de către secretarul general al partidului, Ina Paladi, în data de 20 noiembrie 2024, ora 19.30 doamnei Mihaela Botezatu, vicepreședinte în Biroul Politic Județean și președintele organizației locale Forța Dreptei Miroslava i s-a blocat accesul la ședință în momentul în care a ridicat întrebări referitor la suprapunerea funcțiilor de Secretar General și cea de Președinte interimar.

Doamna Paladi a declarat că le deține în baza unei numiri despre care Biroul Politic Județean Iași nu a fost informat pe nici un canal de comunicare intern.

Considerăm că a interzice dreptul de exprimare al unui coleg, în cadrul unei ședințe interne cu caracter lucrativ este o abatere gravă de la statutul partidului și contravine principiilor democratice și valorilor liberale pe care Forța Dreptei le promovează.

1. **Impunerea membrilor în BPJ pe criterii subiective**

La formarea Biroului Politic Județean Iași din luna ianuarie a acestui an, secretarul general Ina Paladi a impus două persoane strict pe criterii personale și subiective care nu au participat niciodată la ședințele de birou, nu au fost active în viața internă a partidului iar la sugestia biroului de a le înlocui aceasta s-a opus vehement justificînd că nu este cazul.

Persoanele vizate sunt Irene Boclincă domiciliată în București și pe care nici un coleg din BPJ nu a văzut-o niciodată la vreo activitate de partid și Adina Buzincu pe care colegii din BPJ au întâlnit-o doar la alegerile interne la congresul din luna ianuarie.

1. **Impunerea deciziilor privind reprezentanții în secțiile de votare:**

Reprezentanții în secțiile de votare au fost desemnați în mod discreționar, fără consultarea președinților de organizații locale sau și mai grav înlocuind nejustificat listele transmise inițial de către coordonatorii și președinții de organizații locale cu persoane de origine din Republica Moldova, slăbind încrederea membrilor și simpatizanților partidului în conducătorii de la nivel local.

Această practică este o încălcare a principiului colaborării și a respectului față de structurile locale și un gest de discriminare etnică față de membrii și simpatizanți ai Forța Dreptei de cetățenie română în detrimentul celor cu dublă cetățenie româno-moldoveană.

Totodată, în urma alegerilor parlamentare, unii reprezentanți Forța Dreptei la secțiile de votare selectați exclusiv de dna Ina Paladi după criterii neștiute de nimeni, nu doar că nu și-au adus aportul în campania electorală, nici măcar nu au votat Forța Dreptei, secțiile unde au fost repartizați declarând **ZERO Voturi** pentru Forța Dreptei.

De exemplu:

**SV 438 -** Dobrovăț **– 0 VOTURI** – reprezentant FD Sârghe Camelia,

**SV 401 -** Costuleni – **0 VOTURI** – reprerentant FD Munteanu Delia,

**SV 416** - Cristesti – **0 VOTURI**

**SV 424 -** Dagâța **– 0 VOTURI** – reprezentant FD Luciu Marilena,

**SV 468** - Gorban - **0 VOTURI** – reprezentant FD Barbălată Daniela

\*(informații extrase din procesele verbale ale secțiilor de votare).

În virtutea valorilor democratice pe care Forța Dreptei le promovează, vă solicităm intervenția pentru a remedia această situație. Este imperios necesar:

* Numirea unui președinte interimar cu agenda transparentă, cu spirit de echipă și loial valorilor democratice după care Forța Dreptei se ghidează.
* Deciziile să fie supuse votului Biroului Politic Județean, în conformitate cu prevederile statutare;
* Comunicarea dintre conducerea filialei și membrii BPJ să fie transparentă și bazată pe colaborare, corectitudine și adevăr;
* Rolul președinților organizațiilor locale să fie respectat și consultările cu aceștia să redevină o practică constantă,

Credem că Forța Dreptei își poate menține credibilitatea doar prin asigurarea unui proces decizional transparent și participativ la toate nivelurile.

Vă mulțumim și vă rugăm să luați măsuri!

Cu respect,

Mihaela Botezatu – Vicepreședinte BPJ Iași

Luca Olteanu – Vicepreședinte BPJ Iași

Vladimir Barabulă – Vicepreședinte BPJ Iași

Marius Solomon – Vicepreședinte BPJ Iași

Gabriel Liga – Văraru \_ Vicepreședinte BPJ Iași

Dragoș Tănase – Vicepreședinte BPJ Iași